謁丞相祠觀八陣圖
作者：李訦
朝代：宋

paragraphs: 人言忠孝不磨滅，神物護持存水滸。
千家陵谷幾變遷，此石不移自章武。
本由黄帝古兵法，六十四以八爲伍。
髯孫且懼仲達走，賊操遊魂何敢拒。
刻銘沙石水底碑，教戰石存山下鼓。
一片丹心天地間，萬世聞風猶禦侮。
我來起敬凜如生，再拜一言公必取。
瀼流東截陣圖前，寖隳城壁頹民宇。
能安拳石止波流，願回瀼患思民撫。
常使夔人知感公，踏磧年年弔千古。